

**820217401618**

**ТУРСУНБЕКОВА Қаламқас Жорабеккызы,**

**"Жас Дарын-3” бастауыш мектебінің бастауыш сынып мұғалімі.**

**Шымкент қаласы**

**МЕНІҢ ТУҒАН ӨЛКЕМНІҢ ТАРИХЫ**

Әр адамның туып-өскен жері бар. Мен қойнауы қазынаға толы Қарт Қаратаудың етегінде жатқан сырлы Созақтың тумасымын. Баяғыда бір ағамыз сағымы ойнаған сары даламен келе жатып: «Созаққа жету азап, жетсең ғажап» деген екен. Біз жақты білмейтіндер қазақ жоқ шығар деп ойлаймын.

Біз жақты білесіз бе...

Киелі Әулиелер жатқан жері.

Шашты Әзіз, Қара Бура, Ысқақ баптар,

Арда емген, ата жұрттың ақтаңгері.

Жаппас пен Төлегендер күй төгілтіп,

Сүгірдің домбыраны қаққан жері...

Асан қайғы ақ түйе мініп жүріп,

«Қазақтың қаймағы» деп тапқан жері – деп ақын әпкем Мехнат Теміртасқызы жырлағандай Созақтың тау да тасы да тіл бітсе тарихтан сыр шертер еді. Киелі топырақта түркі әлеміне танымал, қазақ жерінде ислам дінін уағыздаушы, атақты «Алпамыс батыр» жырында бір балаға зар болған Байбөрі бай мен Аналық анамыздың тәу ететіні осы Баба Түкті Шашты Әзіз бабамыз еді. Күш атасы Қажымұқан додаға түскенде: «Уа аруақ, Баба түкті Шашты Әзіздің рухы қолдай гөр» деп ортаға шыққан екен деседі. «Алпамыс батыр» жырында «Әзіреті Қаратау әулиенің кені еді» деп кездесетін өлең жолдары да бекер айтылмаса керек. Бұл топырақта жарысқа түйелерін қосып, бәйгенің алдын бермеген, Қожа Ахмет Яссауи бабамыздың жаназасын шығарған Қара Бура әулие, Яссауидің арғы атасы Ысқақ баб бабаларымыз жатыр.

Біз жақты білесіз бе...

Сыр мінез сипат табам паңды өлкеден,

Алты ай жүрсең жеткізбес Бетпақ шөлде,

Ақбөкен жортып өтсе шаң көтерген.

«Басынан Қаратаудың көш келмесе»,

Қажытып момын елді зарлы етер ме ең,

Үш жүзі, ақ киізге салып алғаш...

Созақта Жәнібекті хан көтерген! – деген шумақтардан туған жерімнің тарихын түгел танып-білуге болады. Қара өлеңге қасиетті топырағымыздың тарихын сидырған тау тұлғалы ақындар да жетерлік. Атап айтар болсам жазушы Тәкен Әлімқұлов, ақын Асқар Сүлейменовтер киелі топырағымыздың түлегі. Туған өлкем тудырған таланттар көп. Сүгір атамыз бен Төлеген Момбеков – сырлы күйдің шебері болса, бір аспаптан түрлі әуенді төгілткен қобызшы Жаппас Қаламбаев та Созақтан шыққан. Бұған заңғар жазушы Мұхтар Әуезовтің «Созаққа барсаң күйшімін деме» деген сөзі де айқын дәлел болады. Вальстің патшасы атанған Шәмші Қалдаяқов атамыздың атақты «Теріскей» әні де менің туған өлкеме арналған. Музыка әлеміндегі майталман «Музарт» тобындағы Сәкен Майғазиев пен Кенжебек Жанәбілов және Жұбаныш Жексенұлы да Созақтан шыққан сері жігіттер. Жергілікті ақын ағамыз Ескермес Жақсымбетұлының сөзіне жазылған композитор Әділбек Нысанбаевтың «Бала ғашық» әнін Кенжебек Жанәбілов орындайды. Санамалап айта берсем бүгін тоқтамасым анық.

Жоғарыда айтқанымдай қазыналы Қаратау, сырлы Созақ жері – тарихи мекен. Тоқсан ауыз сөздің түйінін журналист, ақын Төреғали Тəшеновтің «Созағым менің!» өлеңімен тамамдаймын.

– Алыста жүрсем ажарым менің,

Сағына қалсам – саз әнім менің.

Өр кеудесінен тау самалы ескен,

Сүйемін сені, Созағым менің!

Төлеген, Сүгір күй болып енген,

Талайды жер бұл түсірген өрден.

Жүрсе де жырақ ұл-қызың өрген,

Кеудесі соғар бір болып елмен.

Жәнібек, Керей басқан жер осы.

Арқаға Алаш асқан жер осы.